
Text rozhodnutia
Súd: Krajský súd Prešov Spisová značka: 1Sd/47/2014 Identifikačné číslo súdneho spisu: 8014200740 Dátum vydania rozhodnutia: 28. 08. 2014 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2014:8014200740.1 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Vierou Zoľákovou v právnej veci navrhovateľa C. G., bytom v D., R. XXXX/XX proti odporkyni Sociálnej poisťovni, ústredie v Bratislave, ul. 29. augusta č. 8, Bratislava, o starobný dôchodok takto r o z h o d o l : Súd z r u š u j e rozhodnutie odporkyne zo dňa 7. februára 2014 č. XXX XXX XXXX X v spojení so zmenovým rozhodnutím zo dňa 30. júla 2014 č. XXX XXX XXXX X podľa § 250j ods. 2 písm. d) O.s.p. v spojení s ustanovením § 250l ods. 2 a 250q ods. 2 O.s.p. a vec v r a c i a odporkyni na ďalšie konanie. Náhradu trov konania účastníkom n e p r i z n á v a . o d ô v o d n e n i e : Rozhodnutím zo dňa 7. februára 2014 č XXX XXX XXXX X odporkyňa podľa § 273 ods. 5, § 82 a § 293ce zákona č. 461/2003 Z.z. o sociálnom poistení v znení neskorších predpisov navrhovateľovi od 1. januára 2013 priznala starobný dôchodok v sume 144,60 EUR mesačne. Podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty mu od 1. januára 2014 zvýšila starobný dôchodok na sumu 153,40 EUR mesačne. Proti tomuto rozhodnutiu podal včas navrhovateľ odvolanie, ktoré odôvodnil tým, že pri stanovení výšky jeho starobného dôchodku odporkyňa nezohľadnila aj jeho služby vojaka, kedy pracoval v I. kategórii funkcií 3,6 roka. Od 01.01.1999 podľa § 26 zákona č. 114/1998 Z.z. o sociálnom zabezpečení vojakov mu bol priznaný výsluhový dôchodok Vojenským úradom sociálneho zabezpečenia č. 65407005201802/2 VÚSZ/DO2 zo dňa 07.01.1999. Zo služobného pomeru vojaka bol prepustený dňom 31.12.1998 a službu vykonával 36,5 roka v I. kategórii funkcií, a to - základná vojenská služba od 01.08.1962 do 24.07.1964 = 1 rok, 11 mesiacov a 24 dní - služba vojaka z povolania od 25.07.1964 do 31.121998 = 34 rokov, 5 mesiacov a 6 dní Žiadal o výplatu starobného dôchodku spätne 3 roky, t. j. od 01.01.2010. Na základe požiadavky odporkyne dal písomný súhlas k sprístupneniu jeho osobných údajov na VÚSZ za účelom priznania starobného dôchodku. Odporkyňa zmenovým rozhodnutím zo dňa 13.06.2014 č. XXX XXX XXXX X priznala navrhovateľovi od 03.01.2010 starobný dôchodok v sume 116 Eur mesačne podľa § 26a zákona č. 100/1988 Zb. o sociálnom zabezpečení v znení neskorších predpisov, podľa § 273 ods. 2 a § 293k ods. 3 a 4 zákona č. 461/2003 Z.z. o sociálnom poistení v znení zákona č. 721/2004 Z.z. s tým, že v uvedenej sume je zahrnutá aj úprava podľa zákona č. 306/2002 Z.z. v znení zákona č. 639/2002 Z z. a zvýšenie podľa zákona č. 222/2003 Z.z. Podľa § 82 zákona č. 461/2003 Z.z. o sociálnom poistení v znení neskorších predpisov a v súlade s opatrením Ministerstva práce, sociálnych vecí a rodiny Slovenskej republiky č. 404/2010 Z.z., ktoré ustanovuje percento zvýšenia dôchodkovej dávky mu od 1. januára 2011 zvýšila starobný dôchodok na sumu 118,10 EUR mesačne. Podľa § 82 zákona č. 461/2003 Z.z. o sociálnom poistení v znení neskorších predpisov a v súlade s opatrením Ministerstva práce, sociálnych vecí a rodiny Slovenskej republiky č. 344/2011 Z.z., ktoré ustanovuje percento zvýšenia dôchodkovej dávky mu od 1. januára 2012 zvýšila starobný dôchodok na sumu 122,00. EUR mesačne. Podľa § 82 a § 293ce zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty mu od 1. januára 2013 zvýšila starobný dôchodok na sumu 133,20 EUR mesačne. Podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z.z. mu zvýšila starobný dôchodok od 1. januára 2014 na sumu 142,00 EUR mesačne. Výrok rozhodnutia odôvodnila tým, že navrhovateľ žiadosťou zo 3. januára 2013 požiadal o priznanie starobného dôchodku od 1. januára 2013. Dodatkom k žiadosti zo dňa 5. marca 2014 požiadal o priznanie starobného dôchodku od 1. januára 2010. Podľa § 114 ods. 1 zákona č. 461/2003 Z.z. o sociálnom poistení starobný dôchodok je možné priznať najviac 3 roky spätne od uplatnenia nároku, t. j. najskôr od 3. januára 2010.Vo jeho dôchodkovej záležitosti boli preukázané nasledujúce skutočnosti. Z potvrdenia Vojenského úradu sociálneho zabezpečenia zo dňa 24. mája 2012 vyplýva, že mu bol podľa § 26 zákona č. 114/1998 Z. z. o sociálnom zabezpečení vojakov priznaný výsluhový dôchodok od 1. januára 1999. Na vznik nároku na výsluhový dôchodok a pre jeho výšku mu bola zhodnotená doba základnej vojenskej služby od 1. augusta 1962 do 30. septembra 1963 v I. kategórii funkcií, ďalšia služba vo vojenskej škole od 1. októbra 1963 do 24. júla 1964 v I. kategórii funkcií a doba služby vojaka z povolania od 25. júla 1964 do 31. decembra 1998 v I. kategórii funkcií. Služobný pomer mu skončil 31.decembra 1998. Poistencovi, ktorému bol priznaný výsluhový dôchodok bez prihliadnutia na doby poistenia (zabezpečenia) zo všeobecného systému sociálneho poistenia (zabezpečenia), a ak získal najmenej 10 rokov obdobia dôchodkového poistenia, ak vek 60 rokov dovŕšil najneskôr do 31. decembra 2003 má nárok na pomerný starobný dôchodok podľa § 26a zákona č. 100/1988 Zb. v znení neskorších predpisov. Vzhľadom na uvedené ustanovenia mu nehodnotili obdobie základnej vojenskej služby od 1. augusta 1962 do 30. septembra 1963 a obdobie služobného pomeru od 1. októbra 1963 do 31. decembra 1998, ktoré získal v rozsahu zakladajúcom nárok na výsluhový dôchodok. Pomerný starobný dôchodok bol vymeraný z III. pracovnej kategórie. Bol vypočítaný z priemerného mesačného zárobku (ďalej len „PMZ“) za roky 2002, 2003, 2005, 2006 a 2007, ktorý po úprave pre výpočet dôchodku je 135,00 EUR. Celková započítaná doba zamestnania je 10 rokov, pre výšku dôchodku je rozhodujúcich 10 rokov, z toho v III. prac. kategórii 10 rokov, v II. prac. kategórii 0 rokov, v I. prac. kategórii 0 rokov a vo zvlášť zvýhodnenej prac. kategórii 0 rokov. Celková doba zamestnania je 10 rokov. Výška pomerného starobného dôchodku podľa § 27 ods. 1 zákona č. 100/1988 Zb. o sociálnom zabezpečení je za každý rok zamestnania 2 % z priemerného mesačného zárobku. Vo Vašom prípade pomerný starobný dôchodok je 20 % priemerného mesačného zárobku, to znamená 27,00 EUR mesačne. Zvýšenie podľa § 27 zákona č. 100/1988 Zb. o sociálnom zabezpečení v znení neskorších prepisov za 693 dní zamestnania po vzniku nároku na pomerný starobný dôchodok, t. j. za obdobie od 9. októbra 2007 do 30. júna 2008, od 1. septembra 2008 do 30. júna 2009, od 1. septembra 2009 do 2. januára 2010 je 2 % PMZ, t.j. 2,70 EUR mesačne. Suma jeho pomerného starobného dôchodku sa znovu určila z priemerného mesačného zárobku 136,11 EUR. Tento priemerný mesačný zárobok sa podľa § 293k ods. 3 a 4 zákona č. 461/2003 Z.z. o sociálnom poistení v znení zákona č. 310/2006 Z. z. určil tak, že z priemerného mesačného zárobku neobmedzeného podľa § 12 ods. 6 zákona č. 100/1988 Zb. o sociálnom zabezpečení v sume 343,03 EUR sa suma 82,99 EUR započítala v plnej výške, zo sumy nad 82,99 EUR do 199,17 EUR sa započítala jedna tretina a zo sumy nad 199,17 EUR sa započítala jedna desatina. Takto upravený priemerný mesačný zárobok sa zaokrúhlil na najbližší eurocent nahor. Dôchodok ku dňu vzniku nároku je 20 % priemerného mesačného zárobku 136,11 EUR, t.j. 27,30 EUR mesačne. Pomerný starobný dôchodok sa podľa § 262 ods. 5 zákona č. 461/2003 Z. z. o sociálnom poistení od jeho priznania považuje za starobný dôchodok. Zvýšenie podľa § 27 zákona č. 100/1988 Zb. o sociálnom zabezpečení v znení neskorších prepisov za 693 dní zamestnania po vzniku nároku na pomerný starobný dôchodok, t. j. za obdobie od 9. októbra 2007 do 30. júna 2008, od 1. septembra 2008 do 30. júna 2009, od 1. septembra 2009 do 2. januára 2010 je 2 % PMZ, t.j. 2,80 EUR mesačne. Pomerný starobný dôchodok sa podľa § 262 ods. 5 zákona č. 461/2003 Z.z. o sociálnom poistení od jeho priznania považuje za starobný dôchodok. Suma starobného dôchodku 30,10 EUR mesačne po zaokrúhlení je určená súčtom súm 27,30 EUR a 2,80 EUR. K uvedenej sume patrí úprava podľa zákona č. 306/2002 Z.z. v znení zákona č. 639/2002 Z.z. o 76,00 EUR mesačne a zvýšenie podľa zákona č. 222/2003 Z.z. o 6,40 EUR mesačne na sumu 112,50 EUR mesačne. Suma starobného dôchodku sa ďalej podľa § 82 zákona č. 461/2003 Z.z. v znení neskorších predpisov zvyšuje odo dňa priznania o 3,05 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 413/2009 Z.z.), čo je o 3,50 EUR mesačne na 116,00 EUR mesačne. Suma starobného dôchodku sa ďalej podľa § 82 zákona č. 461/2003 Z.z. v znení neskorších predpisov zvyšuje od 1. januára 2011 o 1,8 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 404/2010 Z.z.), čo je o 2,10 EUR mesačne na 118,10 EUR mesačne. Suma starobného dôchodku sa ďalej podľa § 82 zákona č. 461/2003 Z.z. v znení neskorších predpisov zvyšuje od 1. januára 2012 o 3,3 % (o percentuálnu sadzbu určenú opatrením Ministerstva práce, sociálnych vecí a rodiny Slovenskej republiky č. 344/2011 Z. z.), čo je o 3,90 EUR mesačne na 122,00 EUR mesačne. Suma starobného dôchodku sa ďalej podľa § 82 a § 293ce zákona č. 461/2003 Z.z. v znení neskorších predpisov zvyšuje od 1. januára 2013 o 11,20 EUR mesačne (o pevnú sumu ustanovenú v § 1 písm. a) opatrenia Ministerstva práce, sociálnych vecí a rodiny Slovenskej republiky č. 329/2012 Z. z.) na 133,20 EUR mesačne. Podľa §82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2013 Z.z., ktorým sa ustanovuje pevná suma zvýšenia dôchodkovej dávky v roku 2014, sa Váš starobný dôchodok zvyšuje od 1. januára 2014 o 8,80 EUR mesačne na 142,00 EUR mesačne. Týmto odporkyňa zmenila rozhodnutie o priznaní starobného dôchodku č. XXX XXX XXXX X zo dňa 7. februára 2014. Odporkyňa navrhla preskúmavané rozhodnutie v spojení so zmenovým rozhodnutím ako vecne správne potvrdiť. Písomné vyjadrenie k opravnému prostriedku je totožné s odôvodnením zmenového rozhodnutia. Z administratívneho spisu bolo zistené, že navrhovateľ žiadosťou zo dňa 3. januára 2013 požiadal o priznanie starobného dôchodku od 1. januára 2013. Dodatkom k žiadosti zo dňa 5. marca 2014 požiadal o priznanie starobného dôchodku od 1. januára 2010. Navrhovateľovi bol rozhodnutím Vojenského úradu sociálneho zabezpečenia Bratislava zo dňa 07.01.1999 č. 65407005201802/2-VUSZ/DO2 priznaný výsluhový dôchodok od 01.01.1999 vo výške 10.422 Sk mesačne. P úprave základu pre výpočet výsluhového dôchodku jeho výsluhový dôchodok je 13.895,24 Sk. O žiadosti navrhovateľa o starobný dôchodok rozhodla odporkyňa rozhodnutím zo dňa 7. februára 2014 č. XXX XXX XXXX 0 a následne zmenovým rozhodnutím zo dňa 30.07.2014 č. XXX XXX XXXX 0. Podľa § 273 ods. 2 zákona č. 461/2003 Z.z. poistenec, ktorý dovŕšil vek potrebný na nárok na pomerný starobný dôchodok pred 1. januárom 2004 a podmienku potrebnej doby zamestnania podľa predpisov účinných do 31. decembra 2003 spĺňa len s pripočítaním obdobia dôchodkového poistenia získaného po 31. decembri 2003 má nárok na pomerný starobný dôchodok podľa predpisov účinných do 31. decembra 2003. Podľa § 26a ods. 1 zákona č. 100/1988 Zb. v znení neskorších predpisov policajt, profesionálny vojak a vojak prípravnej služby má nárok na pomerný starobný dôchodok, ak bol zamestnaný najmenej 10 rokov a dosiahol vek 60 rokov. Podľa § 26a ods. 2 zákona č. 100/1988 Zb. v znení neskorších predpisov policajtovi, profesionálnemu vojakovi a vojakovi prípravnej služby sa do doby zamestnania potrebnej na nárok na pomerný starobný dôchodok nezapočítava profesionálna služba, ak túto službu vykonával v rozsahu zakladajúcom nárok na výsluhový dôchodok alebo ak policajtovi, profesionálnemu vojakovi a vojakovi prípravnej služby bol priznaný invalidný výsluhový dôchodok. Na pojednávaní vo veci navrhovateľ namietal aj tú skutočnosť, že rozhodnutím zo dňa 07.02.2014 mu bol priznaný starobný dôchodok po zvýšení vo výške 153,40 EUR mesačne a podľa rozhodnutia zo dňa 30.07.2014 mu bol priznaný vo výške 142,42 EUR mesačne. V súlade s článkom 152 ods. 4 Ústavy Slovenskej republiky nedostatočne odôvodnené rozhodnutie odporkyňa porušuje ústavné právo navrhovateľa na súdny prieskum rozhodnutia správneho orgánu v zmysle článku 46 ods. 2 Ústavy Slovenskej republiky, nakoľko sa účastníkovi správneho konania dotknutému na jeho právach odopiera možnosť efektívne spochybniť takéto rozhodnutie, a preto nie je možné označiť napadnuté rozhodnutie ako spravodlivé. Konanie a rozhodovanie súdu o opravnom prostriedku podanom proti rozhodnutiu odporkyne v dávkových veciach sociálneho poistenia je konaním o preskúmanie zákonnosti rozhodnutia podľa piatej časti O.s.p. a nie je pokračovaním administratívneho konania. Nie je preto úlohou súdu doplňovať vecnú, či právnu argumentáciu rozhodnutia odporkyne, ktorá mala byť uvedená už v odôvodnení rozhodnutia. Preskúmaním veci bolo zistené, že odporkyňa vydala zmenové rozhodnutie, ktorým síce vyhovela žiadosti navrhovateľa a priznala navrhovateľovi starobný dôchodok spätne tri roky, avšak zmenila výšku priznaného dôchodku, čím došlo k zníženiu priznanej výšky starobného dôchodku bez akéhokoľvek odôvodnenia. Odporkyňa neuviedla, v čom videla nesprávnosť svojho výpočtu výšky starobného dôchodku priznaného rozhodnutím zo dňa 7. februára 2014. Z toho dôvodu súd rozhodnutie odporkyne podľa § 250j ods. 2 písm. d) O.s.p. v spojení s ust. § 250l ods. 2 a 250q ods. 2 O.s.p. zrušil a vec vrátil odporkyni na ďalšie konanie. V ďalšom konaní bude povinnosťou odporkyne vo veci vydať nové rozhodnutie, ktoré bude povinná riadne odôvodniť, v odôvodnení sa vyjadriť aj k dôvodu zmeny výšky priznaného starobného dôchodku a zároveň sa zaoberať aj odvolacími námietkami navrhovateľa uvedenými v jeho opravnom prostriedku. O trovách konania súd rozhodol podľa § 250k ods. 1 O.s.p. v spojení s ust. § 250l ods. 2 O.s.p. a navrhovateľovi, ktorý bol v konaní úspešný, nepriznal nárok na náhradu trov konania, pretože tento si nárok na náhradu trov konania neuplatnil a odporkyňa zo zákona nemá nárok na náhradu trov konania. Poučenie: Proti tomuto rozsudku odvolanie nie je prípustné.

